২০১৯ জুন ২০ ১১:৪৪:১৯
বিজনেস আওয়ার প্রতিবেদকঃ ১১ দিন নিখোঁজের পর ময়মনসিংহের তারাকান্দা থেকে উদ্ধার হওয়া সাবেক স্বরাষ্ট্র প্রতিমন্ত্রী তানজিম আহমেদ সোহেল তাজের ভাগ্নে সৌরভকে পুলিশি হেফাজতে পরিবারের কাছে পাঠানো হয়েছে বলে জানিয়েছেন পুলিশ সুপার শাহ আবিদ হোসেন।
বৃহস্পতিবার সকাল ৯টার সময় পুলিশ সুপার কার্যালয়ে সাংবাদিকদের ডেকে এই কথা জানান তিনি।
তিনি বলেন, তাজের ভাগ্নে সৌরভকে ‘দুর্বৃত্তরা’ আটকে রেখেছিল। কিন্তু পুলিশ সুপার তাদের কোনও পরিচয় জানাতে পারেননি। তিনি আরও বলেন, সৌরভ সম্পূর্ণ সুস্থ আছেন। পরিবারের সঙ্গে কথা বলে সৌরভকে পুলিশি হেফাজতে তাকে ঢাকায় পাঠানো হয়েছে। সৌরভকে ময়মনসিংহের সাংবাদিকদের সামনে আনা হয়নি।
পুলিশ সুপার সাংবাদিকদের জানান, বৃহস্পতিবার (২০ জুন) ভোর ৫টা ২০ মিনিটের সময় ময়মনসিংহ শেরপুর রুটের তারাকান্দার মধুপুর বটতলা এলাকার জামিল অটোরাইস মিলের সামনে দুর্বৃত্তরা সৌরভকে ফেলে রেখে যায়। ওই রাইস মিলের কর্মচারী সৌমিক ফোনে সৌরভের পরিবারকে তার খবর দেয়। পরিবার ঢাকার কাউন্টার টেরোরিজম কর্তৃপক্ষকে জানায়। পরে খবর পেয়ে তারাকান্দা থানা পুলিশ ও জেলা গোয়েন্দা পুলিশের দল ঘটনাস্থলে পৌঁছে সৌরভকে উদ্ধার করে ময়মনসিংহ পুলিশ সুপার কার্যালয়ে নিয়ে আসে।